



ÁLTALÁNOS SZERZŐDÉSI FELTÉTELEK

A Hagyományok Háza mint megbízó által kötött megbízási szerződésekhez


1. Az Általános Szerződési Feltételek hatálya

1.1. A Hagyományok Háza Magyarország joga szerint működő, teljes jogképességgel rendelkező központi költségvetési szerv, amely alaptevékenységéhez kapcsolódóan, illetve közfeladatai ellátása érdekében a központi költségvetési szervekre irányadó kormányzati létszámgazdálkodási jogszabályok rendelkezései figyelembe vételével megbízóként megbízási szerződést köthet, amennyiben a szerződéskötést jogszabály nem zárja ki, a szerződés megkötése a közfeladatok ellátásához szükséges, és az adott feladat elvégzéséhez megfelelő szakértelemmel, szakképzettséggel és gyakorlattal, vagy egyéb megfelelő sajátos szakmai adottsággal, képességekkel rendelkező személyt a Hagyományok Háza nem alkalmaz, vagy a szerződés tárgyát képező szolgáltatás egyedi, időszakos, vagy időben rendszertelenül ellátandó feladat.
1.2. A Hagyományok Háza (a továbbiakban úgy is, mint: Megbízó) jelen Általános Szerződési Feltételekben (a továbbiakban: Megbízási ÁSZF vagy ÁSZF) határozza meg a meghatározott feladat elvégzésére, illetve tevékenység ellátására szerződő partnereivel (a továbbiakban: Megbízott) kötött szerződések (a továbbiakban: Szerződés) általános szabályait. A megbízási szerződésekre – jogszabály kógens vagy a felek közti Szerződés eltérő rendelkezése hiányában – a jelen ÁSZF-ben foglaltak az irányadók. Az ÁSZF hatálya alá tartozó Szerződés aláírásával a Megbízott kötelezettséget vállal az ÁSZF-ben foglaltak elfogadására és betartására. 	
1.3. A Szerződésekben és jelen ÁSZF-ben nem szabályozott kérdésekben a magyar jog szabályai, elsődlegesen a Polgári Törvénykönyvről szóló 2013. évi V. törvény, valamint a vonatkozó szakmai előírások rendelkezései az irányadóak.
1.4. Az ÁSZF hatálya nem terjed ki a Hagyományok Háza fenti tárgyú azon szerződéseire, amelyek nem hivatkoznak a jelen ÁSZF-re.   

2. A Felek jogai és kötelezettségei

2.1. Az ÁSZF alapján létrejövő szerződés aláírásával a Megbízó megbízza a Megbízottat a Szerződésben meghatározott – szükség esetén a Szerződés mellékletében részletezett tartalmú – feladatok, illetve tevékenység ellátásával, amelyre a Megbízott kötelezettséget vállal a Szerződésben meghatározott feltételek szerint. A Megbízó a Megbízott szerződéses kötelezettségeinek teljes körű és megfelelő teljesítéséért megbízási díjat fizet a Megbízott részére. 
2.2. Megbízott a megbízást a Megbízó érdekében, az adott árajánlat, az aláírt Szerződés és mellékleteinek tartalma, a Megbízónál érvényben lévő, vonatkozó szabályzatok rendelkezései, valamint a Megbízó írásbeli vagy szóbeli utasításai, iránymutatásai betartásával, magas színvonalon, az elvárható gondossággal és szakértelemmel, a Megbízó szakmai és gazdaságossági szempontjai és az általa ellátott közfeladatok messzemenő figyelembevétele mellett, a hatályos jogszabályokkal, szakágazati szabványokkal és a szakmai-etikai előírásokkal összhangban köteles teljesíteni. 
2.3. Amennyiben a Szerződés szerinti megbízás ellátása hatósági engedélyhez kötött, a Megbízott a vonatkozó engedélyek meglétét és hatályosságát a Megbízó igénye szerint a szerződéskötéskor vagy legkésőbb a teljesítés megkezdéséig köteles igazolni és a Szerződés teljes időtartama alatt biztosítani. 
Bejelentési vagy egyéb hasonló kötelezettséghez vagy feltételhez kötött tevékenység esetén a vonatkozó bejelentések és egyéb intézkedések megtétele a Megbízott felelősségi és feladatkörébe tartozik, amelyek teljesítését a Megbízott legkésőbb a teljesítés megkezdéséig köteles a Megbízó felé igazolni. 	
2.4. Megbízott a Szerződés aláírásával kijelenti, hogy teljeskörűen rendelkezik a Szerződés szerinti megbízás ellátásához szükséges tárgyi és/vagy személyi feltételekkel.	
2.5. Megbízó a Megbízott szerződésszerű teljesítéséhez szükséges utasításokat, információkat, adatokat köteles a Megbízott részére megfelelő módon megadni, illetve a megbízói döntéseket olyan időpontban meghozni, hogy az a Megbízott szerződésszerű teljesítését, illetve teljesítési határidejének betartását megfelelően biztosítsa.	
A Megbízott köteles a Megbízó utasításait követni, a Megbízó utasításától csak akkor térhet el, ha ezt a Megbízó érdeke feltétlenül megköveteli, és a Megbízó előzetes értesítésére már nincs mód, azzal, hogy ilyen esetben köteles a Megbízót az utasítástól való eltérésről – kitérve annak indokára és a Megbízó utasításától eltérő intézkedésre – a kapcsolattartón keresztül rövid úton (telefon, e-mail), és e mellett írásban késedelem nélkül értesíteni.	
Ha a Megbízó célszerűtlen vagy szakszerűtlen utasítást ad, Megbízott köteles a Megbízót erre figyelmeztetni. A figyelmeztetés elmaradásából eredő károkért a Megbízottat teljes felelősség terheli a Megbízó felé. Ha a Megbízó az utasítást a Megbízott figyelmeztetése ellenére fenntartja, a Megbízott a feladatot a Megbízó utasításai szerint, a Megbízó kockázatára köteles ellátni. Megbízott a megbízói utasítás teljesítését csak akkor tagadhatja meg, ha annak végrehajtása jogszabály vagy hatósági határozat megsértésére vezetne, vagy veszélyeztetné mások személyét vagy vagyonát.
A Megbízó nevében a teljesítéshez kapcsolódó utasítás adására és a Megbízó elvárásainak meghatározására Megbízónak a Szerződésben megnevezett kapcsolattartója, illetve a Megbízó által erre írásban meghatalmazott személy jogosult.
2.6. Felek a Szerződés alapadatainál megjelölt kapcsolattartó személyében történt változás esetén kötelesek erről egymást haladéktalanul, de legkésőbb a változás bekövetkezésétől számított két munkanapon belül írásban tájékoztatni. A kapcsolattartásra kijelölt személyében történő változás nem minősül a szerződés módosításának.
2.7. A megbízást a Megbízott szabad időbeosztásban teljesíti, de köteles a Szerződés hatálya alatt a Megbízóval egyeztetett időpontban a megbízás sikere, illetve a Megbízó támogatása érdekében értekezleteken, tárgyalásokon, partnerekkel való találkozásokon stb. megjelenni és a Megbízó rendelkezésére állni.
2.8. A Megbízott megbízás tárgyát képező feladatokat, illetve tevékenységet saját székhelyén/telephelyén látja el azzal, hogy a megbízás érdekében a Megbízó által meghatározott egyéb helyszínen is köteles teljesíteni. 
A Megbízó rendelkezési joga alatt álló helyszínen történő teljesítés esetén a Megbízottat teljes felelősség terheli a teljesítés helyén irányadó vagyon-, munka-, tűz- és balesetvédelmi, valamint biztonságtechnikai jogszabályok, hatósági és helyszíni előírások maradéktalan betartásáért és betartatásáért. A Megbízó rendelkezési joga alatt álló helyszínen történő teljesítés esetén a Megbízó jogosult a Megbízott munkavégzését azonnali hatállyal leállítani és a szerződésszegés jogkövetkezményeit alkalmazni, amennyiben a helyszínen a jelen pontban foglaltaknak nem megfelelő szakszerűtlen munkavégzést tapasztal. A munkavégzés Megbízó általi leállítása vagy annak hiánya nem érinti a Megbízott felelősségét a Szerződésben foglaltak teljesítéséért.
2.9. Amennyiben a Szerződés szerinti megbízás ellátásához speciális szakértelem szükséges, vagy a teljesítés más okból személyhez kötött, vagy ha a Felek így állapodnak meg, a megbízást (i) ha Megbízott magánszemély, személyesen, (ii) míg ha gazdasági társaság, civil szervezet, egyéb gazdálkodó szervezet vagy egyéni vállalkozó, a Szerződésben meghatározott személy közreműködése útján köteles teljesíteni. A személyes közreműködő akadályoztatása esetén a Megbízott a Megbízóval történő előzetes egyeztetés mellett köteles a teljesítésre azonos szakértelemmel rendelkező más személyt biztosítani. A helyettesítésre megjelölt személyt a Megbízó jogosult visszautasítani, ha megítélése szerint szakértelme elmarad a személyes közreműködésre eredetileg meghatározott személyétől. A közreműködői kör bármilyen változtatására kizárólag Megbízó írásbeli hozzájárulása esetén van lehetőség, kivéve, ha arra a Megbízót közvetlenül fenyegető károsodás miatt van szükség, vagy ha azt a Megbízó egyéb lényeges érdeke feltétlenül megköveteli, és a Megbízó előzetes értesítésére már nincs mód. Ilyen esetben a Megbízót a változásról – kitérve annak indokára és a Megbízott közreműködőjének személyére – írásban késedelem nélkül értesíteni kell.	
2.10. Amennyiben Megbízott a megbízás teljesítéséhez harmadik személy (alvállalkozó vagy más közreműködő) közreműködését veszi igénybe, az igénybe vett személy magatartásáért úgy felel, mintha maga járt volna el. Közreműködő jogosulatlan igénybevétele esetén Megbízott felelős minden olyan kárért is, amelyek anélkül e személy igénybevétele nélkül nem következtek volna be. 
2.11. Megbízott a Szerződés aláírásával teljes körű szavatosságot vállal azért, hogy a Szerződésben meghatározott szolgáltatás nyújtásában a Megbízott alkalmazásában személyesen kizárólag olyan magánszemély vesz részt, akit a Megbízott a foglalkoztatásra vonatkozó, a teljesítés időpontjában hatályos munkajogi, adójogi, társadalombiztosítási és egyéb jogszabályoknak maradéktalanul megfelelő módon foglalkoztat, illetve akivel kapcsolatosan a Megbízott valamennyi bejelentési és nyilvántartásba vételi kötelezettségének megfelelően és igazolható módon eleget tett. A Megbízottat a jogszerű foglalkoztatásra vonatkozó jelen pont szerinti kötelezettségek megsértéséért helytállási kötelezettség terheli, a Megbízó felelőssége ebben a körben kizárt.
2.12. A Megbízott köteles a Megbízót tevékenységéről és a feladat állásáról a Megbízó kérése szerint, illetve szükség esetén – különösen, ha újonnan felmerülő körülmények a megbízói utasítások módosítását teszik indokolttá, ha közreműködő igénybevétele vált szükségessé, vagy a teljesítés előrehaladását, határidőre történő szerződésszerű befejezését, vagy eredményességét befolyásoló körülmények merülnek fel – a Megbízó kérése nélkül is tájékoztatni. A tájékoztatási kötelezettség elmulasztásából eredő károkért a Megbízott teljes körű felelősséggel tartozik a Megbízó felé.
2.13. A Megbízó a Megbízott tevékenységét bármikor ellenőrizheti, a Megbízottól írásos tájékoztatást kérhet, a keletkezett iratokba betekinthet, és a teljesítéssel kapcsolatos kifogásait bármikor jogosult érvényesíteni. Megbízott nem mentesül a szerződésszegés jogkövetkezményei alól amiatt, hogy a Megbízó a Megbízott tevékenységét nem, vagy csak részben, esetleg nem megfelelően ellenőrizte.
2.14. Megbízott a rábízott feladatokat a Megbízó által meghatározott (rész)határidő(k)re köteles elvégezni. A Megbízott a megbízás teljesítéséről a Megbízót késedelem nélkül köteles értesíteni. 
2.15. [bookmark: _Hlk11335863]A Megbízó részéről a megbízás teljesítésének elfogadására és igazolására a Szerződésben megjelölt, vagy a Megbízó főigazgatója által erre írásban meghatalmazott személy jogosult. Megbízott tudomásul veszi, hogy a teljesítés szerződésszerűségének megállapítására a Megbízó szakértőként harmadik személyt is igénybe vehet.
A megbízás szerződésszerű teljesítésének kizárólag a hibáktól és hiányoktól mentes teljesítés minősül. A Megbízó mindaddig megtagadhatja a teljesítés elfogadását, amíg a Megbízott nem végzi el a Megbízó utasításainak megfelelő javításokat.
A Szerződésnek maradéktalanul meg nem felelő teljesítés elfogadása nem jelent lemondást a Megbízó részéről a Szerződésből eredő igények, így különösen a késedelmes, illetve a hibás teljesítés miatt kikötött kötbér és kártérítés érvényesítéséről, erre vonatkozóan a Megbízó jogfenntartással él.
2.16. Amennyiben a megbízás teljesítése dolog vagy szerzői jogi oltalom alatt álló mű elkészítését és átadását, vagy szomszédos jogi teljesítmény létrehozását is magában foglalja, a teljesítés elfogadásával a Megbízó megszerzi a teljesítéssel átadott dolog tulajdonjogát, illetve a létrejött szerzői jogi oltalom alatt álló műnek vagy szomszédos jogi teljesítménynek a Szerződésben meghatározott, illetve ennek hiányában a Szerződés célja szerinti rendeltetéshez szükséges terjedelmű szerzői vagyoni jogait, illetve felhasználási jogait.
2.17. Ha a Megbízott Szerződés szerinti tevékenysége, az elfogadott teljesítés felhasználása vagy a Megbízott érdekkörébe tartozó személyek magatartása miatt a Megbízónak kára keletkezik, a Megbízó egyoldalú döntése szerint követelheti a károsodás helyreállítását és/vagy a kár megtérítését. Amennyiben a Megbízott a helyreállítási kötelezettségének írásbeli felszólítás ellenére sem tesz eleget, a Megbízó jogosult a helyreállítást a Megbízott költségére elvégezni és a szerződésszegés jogkövetkezményeit alkalmazni.


3. A megbízás díjazása

3.1. A Megbízottat a megbízás határidőre történő, teljes körű és szerződésszerű ellátásáért a Szerződésben meghatározott megbízási díj illeti meg. 
3.2. Megbízott a díjban történő megegyezéshez árajánlatát a Szerződésben foglalt kötelezettségei teljesítéséhez kapcsolódóan a Megbízó érdekkörébe tartozó releváns körülményeket megismerve, szakmai tapasztalataira alapozva alakította ki úgy, hogy a megbízási díj a megbízás teljesítésével összefüggésben felmerülő valamennyi feladatra és költségre fedezetet biztosítson. 
3.3. Megbízott a megbízás teljesítésével összefüggésben a Szerződésben meghatározott megbízási díjon felül a Szerződés eltérő rendelkezése hiányában semmilyen jogcímen nem tarthat igényt további díjazásra, a Megbízottnál felmerülő költség megtérítésére vagy egyéb jogcímen történő kifizetésre (azaz a megbízási díj összege tartalmazza Megbízottnak a megbízás teljesítésével összefüggő valamennyi költségét, bármely igényének fedezetét). Amennyiben a Szerződés egyedi rendelkezése alapján a Megbízott költségtérítésre jogosult, úgy kizárólag a megbízás teljesítésével összefüggően felmerülő, szükséges és indokolt, továbbá okirattal igazolt költségek megtérítésére tarthat igényt. 
3.4. Amennyiben a megbízás teljesítésével összefüggésben a megbízás ellátásával rendszerint együtt járó, Megbízott tevékenységétől függetlenül a Megbízót terhelő költségek (pl. illetékek, eljárási költségek stb.) merülnek fel, a Megbízott a Szerződés eltérő rendelkezése hiányában köteles e költségekről Megbízottat előzetesen tájékoztatni, és e költségeket a Szerződés szerinti megbízási díj 10 %-áig megelőlegezni. Az így megelőlegezett költségeket a Felek a megbízási díj megfizetése során számolják el.
3.5. Amennyiben a megbízás teljesítésével összefüggésben szerzői mű vagy szomszédos jogi teljesítmény jön létre, a Szerződés eltérő rendelkezése hiányában a szerzői mű vagy a szomszédos jogi teljesítmény felhasználásáért járó jogdíjat a megbízási díj magában foglalja, a Megbízott a létrejött alkotás, illetve szomszédos jogi teljesítmény felhasználásával kapcsolatban a megbízási díjon kívül – a megbízás jellegére és a megbízási díj mértékére tekintettel – további díjigényt nem érvényesíthet, arról a Szerződés aláírásával kifejezetten lemond.

4. [bookmark: _Hlk94948912]Fizetési feltételek	

4.1. A Szerződés eltérő rendelkezése hiányában a megbízási díj a szerződés teljesítésekor esedékes. Ha a Szerződés a megbízás teljesítése előtt, nem a Megbízottnak felróható vagy érdekkörében felmerült okból szűnik meg, vagy jogszabály másként nem rendelkezik, a Megbízott a megbízási díjnak a ténylegesen elvégzett megbízotti tevékenységével arányos részét követelheti. 
4.2. A Megbízott megbízási díjra, illetve annak arányos részére sem jogosult, ha eljárása azért nem vezetett részben vagy egészben eredményre, mert a Megbízott felróhatóan járt el.
4.3. A Megbízott a megbízási díjra a teljesítést követően, keretszerződés vagy külön szerződéses kikötés esetén teljesítésigazolás alapján jogosult. 
4.4. A számlaadásra kötelezett Megbízott keretszerződés vagy erre vonatkozó szerződéses kikötés esetén a számlájához köteles mellékelni a Szerződésben meghatározott személy által aláírt teljesítésigazolást. 
A számlaadásra kötelezett Megbízott tudomásul veszi, hogy amennyiben az általa kibocsátott számlán nem a Megbízó pontos megnevezése és címe szerepel, vagy a számla bármely okból nem felel meg a jogszabályban vagy a Szerződésben meghatározott tartalmi és formai követelményeknek, illetve – az előző pontban rögzítettek esetén a teljesítésigazolás tartalmának –, Megbízó  mindennek következményeit a Megbízott viseli és az ebből adódó fizetési késedelem esetén késedelmi kamat követelést vagy egyéb igényt nem érvényesíthet.	
A számlaadásra kötelezett Megbízott kijelenti és teljes körű szavatosságot vállal azért, hogy a Szerződés alapján kifizetésre kerülő díjakkal kapcsolatos valamennyi adó- és járulék-bevallási, illetve -befizetési kötelezettséget, továbbá nyilvántartásba vételi kötelezettséget saját maga, illetve az általa képviselt magánszemélyek teljesítik a hatályos jogszabályoknak megfelelően. Megbízottat a jelen pontban foglaltak megsértéséért is helytállási kötelezettség terheli, a Megbízó felelőssége ebben a körben kizárt.
4.5. Megbízott számláját a jogszabályban meghatározott határidőben köteles kiállítani és megküldeni Megbízó részére. 
a.) Megbízott tudomásul veszi, hogy a számlakiállítás késedelme Megbízó fizetési késedelmét kizárja, így Megbízott erre alapított igényt saját késedelme esetén nem érvényesíthet.
b.) Megbízott tudomásul veszi, hogy Megbízó költségvetési intézmény, így– a gazdálkodására, illetve számvitelére vonatkozó államháztartási (maradvány-elszámolási) szabályokra tekintettel – amennyiben a Szerződésnek és a jogszabályoknak megfelelő számla legkésőbb a teljesítés évének december 10. napjáig nem érkezik meg Megbízó Számviteli és Pénzügyi Osztályára, a díj kifizetésére szolgáló fedezet maradványként visszafizetésre kerülhet és Megbízó nem tudja garantálni, hogy a díj a következő évi költségvetéséből kifizethető. 
Erre való tekintettel Felek megállapodnak, hogy a teljesítés vagy a szabályos számlaleadás késedelme vagy elmaradása esetén Megbízott a Megbízó felhívására, annak kézhezvételétől számított 8 munkanapon belül köteles a díj összege 50%-ának megfelelő mértékű kötbért fizetni Megbízó részére, amely felett Megbízó igényelheti a kötbért esetlegesen meghaladó kárának, valamint a szabályos elszámolásra vonatkozó ügyintézés, jogi eljárás költségeinek megfizetését is.
A kötbér, valamint az azt meghaladó kártérítés összegét Megbízó jogosult a vállalkozói díjba beszámítással rendezni, amelyre való tekintettel Megbízott a díjigénye és az érvényesített kötbér és kártérítés különbözetére tarthat igényt.
4.6. Magánszemélyként szerződő Megbízott esetében – ide értve az adószámmal rendelkező magánszemélyt is –, a Szerződés alapján kifizetésre kerülő díjjal kapcsolatos adóelőleg-bevallási és -befizetési kötelezettségről, valamint a társadalombiztosítási bevallási és befizetési kötelezettségről a hatályos jogszabályok alapján a Megbízó intézkedik, a Megbízott által a Megbízó részére átadott adózásra és járulékfizetésre vonatkozó nyilatkozatnak megfelelően megfizetésre a levonásokkal csökkentett díj összege kerül. 
4.7. [bookmark: _Hlk94948773]Adószámmal rendelkező magánszemély Megbízott esetében megbízási díj kifizetése a Szerződésben meghatározott bruttó összeg alapul vételével és a Megbízott által a 4.4. pontban meghatározottak szerint kiállítandó számla alapján, számfejtést követően történik. A Megbízó a számfejtés során a hatályos jogszabályokban meghatározott adó- és járulékok összegét a számla bruttó összegéből levonja, és a levonásokkal csökkentett nettó megbízási díj összegét fizeti ki a Megbízottnak, amely nettó megbízási díj nem azonos a megbízási díj ÁFA szempontjából meghatározott nettó összegével. A számfejtés alapja minden esetben az adójogszabályoknak megfelelően kiállított számla bruttó értéke.
4.8. A Megbízott magánszemélynek az esetleges külföldi adóügyi illetékességét[footnoteRef:1] vagy rá vonatkozóan kettős adózás elkerüléséről szóló egyezmény alkalmazhatóságát igazolnia kell annak érdekében, hogy – a rá vonatkozó nemzetközi szabályozás, illetve államközi szabályok (például kettős adózás elkerülésére vonatkozó egyezmény) alapján – csak korlátozott mértékű adó- és járulékfizetési kötelezettség terhelje vagy az alól mentesüljön. A külföldi illetőség igazolására az adott ország adóhatósága által kiállított okirat angol nyelvű példánya és annak magyar fordítása szolgál.  [1:  A személyi jövedelemadóról szóló 1995. évi CXVII. törvény (Szja tv.) 3.§-a alapján:
2.)  Belföldi illetőségű magánszemély: ​
a) a magyar állampolgár (kivéve, ha egyidejűleg más államnak is állampolgára, és belföldön nem rendelkezik a polgárok személyi adatainak és lakcímének nyilvántartásáról szóló törvényben meghatározott lakóhellyel vagy tartózkodási hellyel);
b) az a természetes személy, aki a szabad mozgás és tartózkodás jogával rendelkező személyek beutazásáról és tartózkodásáról szóló törvényben meghatározottak szerint a szabad mozgáshoz és a három hónapot meghaladó tartózkodáshoz való jogát az adott naptári évben – a ki- és beutazás napját is egész napnak tekintve – legalább 183 napig Magyarország területén gyakorolja;
c) *  a harmadik országbeli állampolgárok beutazására és tartózkodására vonatkozó általános szabályokról szóló törvény hatálya alá tartozó huzamos tartózkodási jogosultsággal rendelkező, illetve hontalan személy; továbbá
d) az a)–c) pontban nem említett természetes személy, akinek
da) kizárólag belföldön van állandó lakóhelye;
db) létérdekei központja belföld, ha egyáltalán nem vagy nem csak belföldön rendelkezik állandó lakóhellyel;
dc) szokásos tartózkodási helye belföldön található, ha egyáltalán nem vagy nem csak belföldön rendelkezik állandó lakóhellyel, és létérdekei központja sem állapítható meg;
azzal, hogy a létérdekek központja az az állam, amelyhez a magánszemélyt a legszorosabb személyes, családi és gazdasági kapcsolatok fűzik, továbbá az állandó lakóhely az olyan lakóhely, ahol a magánszemély tartós ottlakásra rendezkedett be és ténylegesen ott lakik. Nem változik az állandó lakóhely, ha a magánszemély ideiglenes jelleggel huzamosabb ideig külföldön tartózkodik.
3.)  Külföldi illetőségű magánszemély: a belföldi illetőségű magánszemélynek nem minősülő természetes személy, valamint – a 2. pont c) alpontjában foglaltaktól eltérően – a harmadik országbeli állampolgárok beutazására és tartózkodására vonatkozó általános szabályokról szóló 2023. évi XC. törvény 83. § (1) bekezdés e) pontja hatálya alá tartozó huzamos tartózkodási jogosultsággal rendelkező személy, feltéve, hogy bármely 12 hónapos időszakban – a ki- és beutazás napját is egész napnak tekintve – kevesebb mint 183 napot tartózkodik Magyarország területén.] 

A külföldi adóilletőségét igazoló magánszemély Megbízott az adott ország adóhatósága által erről kiállított okiratot a Szerződés aláírását követően haladéktalanul, de – a megbízási díj számfejtéséhez, utalásához szükséges adminisztratív feladatok határidőben elvégzése érdekében – legkésőbb a díja kifizetésére megállapított határidőt megelőző 8. munkanapig adhatja át Megbízó részére.
E határidő elmulasztása esetén – amennyiben Felek a Szerződésben másként nem állapodnak meg – Megbízó Megbízott mint belföldi adóilletőségű magánszemély számára a belföldi adó- és járulékfizetési szabályok szerint eljárva, a 4.5. pontnak megfelelően fizeti ki a megbízási díjnak az adó- és járulékelőleg levonását követően fennmaradó részét.
4.9. A Megbízó a megbízási díjat a Szerződésben meghatározott eltérő fizetési határidő hiányában (i) számlaadásra kötelezett, illetve adószámmal rendelkező magánszemély Megbízott esetén a Megbízott számlájának kézhezvételétől számított, (ii) adószámmal nem rendelkező magánszemély Megbízott esetén a teljesítés elfogadásától számított 30 (harminc) napon belül, a Megbízott bankszámlájára történő átutalással fizeti meg a Megbízott részére. A kifizetés pénzneme a Szerződés eltérő rendelkezése hiányában magyar forint (HUF).
4.10. A Megbízottat a megbízási díj és az esetleges megbízotti költségek biztosítására nem illeti meg zálogjog a Megbízónak azokon a vagyontárgyain, amelyek a megbízás következtében kerültek a Megbízott birtokába. A Megbízott birtokába került tárgyakat a Megbízott a Megbízó utasítására haladéktalanul köteles visszaszolgáltatni, akár a Szerződés hatálya alatt, akár annak megszűnését követően.


5. Szerzői jogi rendelkezések

5.1. [bookmark: _Hlk52285179]Amennyiben a megbízás teljesítése keretében a Megbízott által, illetve közreműködésével szerzői jogi oltalom alatt álló mű elkészítésére, vagy szomszédos jogi teljesítmény létrehozására és átadására kerül sor, a Megbízó a mű átvételével, illetve a teljesítés elfogadásával megszerzi a létrejött szerzői jogi oltalom alatt álló műre vagy szomszédos jogi teljesítményre (a továbbiakban együttesen: „mű”) vonatkozó, a Szerződésben rögzített terjedelmű, illetve ennek hiányában a Szerződés célja szerinti rendeltetéshez szükséges terjedelmű szerzői vagyoni, illetve felhasználási jogait.
5.2. A szerzői jogi oltalom alatt álló mű vagy szomszédos jogi teljesítmény fizikai vagy más módon történő (például elektronikus) átadásával a műpéldányok, illetve a mű, vagy szomszédos jogi teljesítmény rögzítésére szolgáló adathordozók (pl. DVD-rom) Megbízó tulajdonába kerülnek.
5.3. A Megbízott kizárólagosan, a Szerződésben rögzített megbízási díj feletti külön díjfizetési kötelezettség, valamint tér-, időbeli- és számbeli korlátozás nélkül engedélyezi a Megbízó részére a szerzői jogi oltalom alatt álló mű, vagy szomszédos jogi teljesítmény részben vagy egészben, bármely ismert módon történő felhasználását. A felhasználási engedély kiterjed különösen: a mű illetve szomszédos jogi teljesítmény bármely platformon vagy módon történő nyilvánossághoz közvetítésének (ide értve mind az ún. lineáris nyilvánossághoz közvetítést, mind az Szjt. 26.§ (8) bekezdésében foglaltak szerinti – “on demand” – hozzáférhetővé tételt), átdolgozásának, nyilvános előadásának, a bármely ismert eljárással (pl. kép- vagy hangfelvételen rögzítéssel, illetve számítógéppel vagy elektronikus adathordozóra másolással) történő többszörözésének és a többszörözött műpéldányok terjesztésének, továbbá a teljesítés eredményeként átadott mű (és a mű sajátos címe, valamint a műben szereplő jellegzetes és eredeti alak) valamennyi lehetséges másodlagos (akár reklámcélú, akár egyéb kereskedelmi – merchandising –) felhasználásának jogára. A Felek rögzítik, hogy a terjesztés joga kiterjed a műpéldányoknak az országba forgalomba hozatali céllal történő behozatalára, valamint haszonkölcsönbe-, illetőleg bérbeadására is. Megbízó jogosult a részére engedélyezett felhasználási jogokat harmadik személyre átruházni, továbbá a szerzői jogi jogsértés miatt pert indítani.
5.4. Felek rögzítik, hogy a szerzői vagyoni jogok átadása nem érinti a természetes személy szerzőt megillető személyhez fűződő jogokat. Felek a szerző nevének feltüntetésével kapcsolatban a következőkben állapodnak meg:
(i) A szerző maga dönt arról, ha a nevét nem, avagy álnéven, művésznéven kéri feltüntetni: erről köteles Megbízót az átadáskor, ill. a felhasználást megelőzően kellő időben tájékoztatni.
(ii) A szerző nevét a felhasználáshoz igazodó módon és mértékben kell feltüntetni.
(iii) Felhasználó nem követ el jogsértést, ha a szerző nevét a felhasználás során azért nem tünteti fel, mert a Megbízott által átadott műpéldányon vagy annak kapcsolt adatain (pl. digitális fotó file elnevezésében) a szerző(k) neve nem, nem pontosan, vagy nem olvasható, ill. értelmezhető módon szerepel, valamint amennyiben a felhasználás adott módja esetén a szerző nevének feltüntetése nem szokásos gyakorlat.
5.5. A Megbízott teljes körű és feltétlen jogszavatossággal tartozik azért, hogy a Megbízó részére a Szerződéssel átruházott szerzői vagyoni jogokkal, illetve engedélyezett felhasználási jogokkal kizárólagosan rendelkezik, illetve amennyiben a mű elkészítésére vagy szomszédos jogi teljesítmény létrehozására irányuló tevékenységét harmadik személyek szerzői, szomszédos jogi és/vagy egyéb szellemi alkotásokhoz fűződő jogainak felhasználásával végezte, úgy valamennyi érintett személlyel olyan tartalmú megállapodásokat kötött, amely alapján kizárólagosan jogosult a Szerződésben a Megbízó részére biztosított szerzői vagyoni jogok átruházására, illetve felhasználási jogok engedélyezésére. Megbízott teljes körű és feltétlen jogszavatossággal tartozik továbbá azért, hogy az átadott mű egyéb jogszabályt – így különösen személyiségi jogot – sem sért.
5.6. A Megbízott jogszavatossági kötelezettsége alapján közvetlenül köteles helyt állni a harmadik személyek részéről a Megbízóval szemben a szerzői jogok vagy személyiségi jogok megsértése miatt, vagy más jogcímen támasztott bármely igényért, a Megbízó felelőssége e körben kizárt. Megbízott közvetlen helytállásánál fogva az igényt előterjesztő harmadik személy a Megbízottat közvetlenül keresheti meg illetve perelheti, továbbá a Megbízott az érintett személy vagy a Megbízó felhívására köteles az eljárásban kötelezettként részt venni.
5.7. A Megbízott által, illetve közreműködésével elkészített szerzői jogi oltalom alatt álló mű vagy létrehozott szomszédos jogi teljesítmény felhasználásának a Felek a Szerződésben eltérően is megállapodhatnak.


6. A mesterséges intelligencia (AI) használatára vonatkozó rendelkezések

6.1. A teljes generálás tilalma: 
Megbízott kifejezetten vállalja, hogy a Szerződést többségében emberi közreműködéssel teljesíti, ezen belül vállalja, hogy a teljesítés során vagy eredményeként átadásra kerülő tartalmat (ideértve, de nem kizárólagosan: szövegek, grafikák, forráskódok, marketingstratégiák, kreatív anyagok és egyéb tartalmak) nem állítja elő teljes egészében generatív mesterséges intelligencia (másként: artifcal intelligence, a továbbiakban úgy is mint: „AI”) rendszerek kizárólagos használatával. A teljesítésnek minden esetben érdemi emberi alkotómunkán, ellenőrzésen és szakmai hozzáadott értéken kell alapulnia.
6.2. Átláthatóság: 
a.) Megbízott köteles írásban (akár e-mailben) előre vagy legkésőbb az átadáskor jelezni, ha a feladat elvégzéséhez, illetve az átadott tartalom előállításához vagy módosításához mesterséges intelligenciát használt.
b.) Megbízott a (szabályosan, azaz legfeljebb kisebb részben) AI-segédlettel előállított tartalom esetén köteles azon – a tartalom megjelenéséhez illeszkedő módon: vizuálisan, mozgóképben, szövegesen vagy hangban – ezt a jellegét a Megbízó által meghatározott formában és módon, a Megbízó utasításának hiányában pedig az Európai Unió ajánlásaiban meghatározott formában és módon feltüntetni. 

6.3. Adatbiztonság:
Megbízott semmilyen, a Megbízótól származó üzleti titkot, személyes adatot, know-how-t vagy bizalmas információt, továbbá a Megbízó jó hírére sérelmes vagy tevékenységére vonatkozóan hamis vagy pontatlan adatot nem táplálhat be (prompt) sem ingyenesen, sem térítés ellenében használható („előfizetéses”) AI-rendszerbe (akkor sem, ha annak felhasználási feltételei szavatolnák, hogy a bevitt adatok harmadik személyek számára nem vagy csak anonim módon elérhetők).

6.4. Jogszavatosság:
a.) Megbízott szavatolja, hogy az AI-eszközök használata során maradéktalanul betartja az Európai Unió és Magyarország mindenkor hatályos jogszabályait, különös tekintettel az Európai Unió Mesterséges Intelligenciáról szóló rendeletére (AI Act), a szerzői jogi jogszabályokra és az általános adatvédelmi rendeletre (GDPR).
b.) Megbízott szavatolja, hogy az AI-eszközök igénybevételével előállított részek nem sértik harmadik személy szellemi tulajdonjogát vagy személyiségi jogát. A Szerződő Partner az átadott tartalom AI-segédlettel előállított része tekintetében is kizárólagos felelősséggel tartozik azért, hogy az átadott tartalom átadására és felhasználásának engedélyezésére jogosult, továbbá hogy a tartalom a Megbízó által a szerződésnek és a jelen ÁSZF-ben írtaknak megfelelően felhasználható (per-, teher- és igénymentes).

6.5. A jelen alpontban írtak megsértése súlyos szerződésszegésnek minősül, amely alapján Megbízó jogosult a Szerződést azonnali hatályú felmondani vagy attól elállni, valamint alkalmazni a szerződésszegés egyéb következményeit (így különösen hibás teljesítési vagy meghiúsulási kötbért igényelni).


7. A szerződésszegés következményei

7.1. Szerződésszegésnek minősül, ha Felek nem a Szerződésben foglaltaknak megfelelően teljesítik kötelezettségeiket. Megbízott szerződést szeg, ha feladatait nem a Szerződésben (ideértve annak mellékleteit is) foglaltak betartásával, különösen ha a Szerződéstől vagy Megbízó utasításaitól eltérően, illetve a hatályos jogszabályokat megsértve látja el.
7.2. A Megbízó késedelmes fizetése esetén a Megbízott a késedelembe esés napján hatályos Polgári Törvénykönyvben meghatározott mértékű késedelmi kamatra jogosult. 
7.3. Megbízott szerződésszegése esetén Megbízó az alábbi szankciókat érvényesítheti:
a) kártérítés érvényesíthet;
b) jogosult Szerződést azonnali hatállyal felmondani;
c) Megbízott késedelmes teljesítése esetén késedelmi kötbér-, hibás teljesítése esetén hibás teljesítési kötbér igénnyel élhet;
d) a Szerződés Megbízott felelősségi körébe tartozó okból történő jogellenes megszüntetése vagy meghiúsulása esetén vagy a Megbízott súlyos szerződésszegése miatt a Megbízó által gyakorolt azonnali hatályú felmondás esetén meghiúsulási kötbér igénnyel élhet,
e) Megbízott számlájának késedelmes kiállítására tekintettel Megbízó a 4.5. pontban meghatározott kötbérigénnyel élhet.
7.4. A Szerződés eltérő rendelkezése hiányában, amennyiben a Megbízott a határidőben történő teljesítéssel késedelembe esik, Megbízót késedelmi kötbér illeti meg. A késedelmi kötbér alapja a Szerződés szerinti teljes megbízási díj, mértéke 1%-a minden megkezdett késedelmes nap után. A Megbízottat késedelmi kötbér fizetési kötelezettség terheli a Megbízott által befejezettként átadott teljesítés tekintetében a Megbízó részéről jelzett hibák, hiányosságok kijavításáig terjedő időszakra is.
7.5. [bookmark: _Hlk52210478]A Szerződés eltérő rendelkezése hiányában a Megbízott hibás teljesítési kötbért köteles fizetni, amennyiben a Megbízott által befejezettként átadott teljesítés nem felel meg teljeskörűen a jogszabályokban vagy a Szerződésben meghatározott előírásoknak, illetve a Megbízó utasításainak. A hibás teljesítési kötbér alapja a Szerződés szerinti teljes megbízási díj, mértéke 10%.
7.6. A Szerződés eltérő rendelkezése hiányában, amennyiben a Megbízott olyan módon vagy mértékben sérti meg a Szerződésben vállalt kötelezettségeit, hogy ennek következtében a teljesítés már nem áll a Megbízó érdekében, vagy a szerződés teljesítése a Megbízottnak felróható okból lehetetlenné válik, vagy a teljesítést a Megbízott megtagadja, vagy a Megbízott egyéb súlyos szerződésszegést követ el, a Megbízó jogosult a Szerződéstől elállni vagy azt azonnali hatállyal felmondani. A Szerződés jelen pont szerinti megszüntetése esetén a Megbízó meghiúsulási kötbér érvényesítésére jogosult, amelynek alapja a Szerződés szerinti teljes megbízási díj, mértéke 30%. A Szerződés jelen pont szerinti megszüntetése esetén a Megbízott a megbízási díj arányos részére sem jogosult, illetve a Szerződés alapján részére már kifizetett megbízási díjat/díjrészletet, valamint annak a Ptk-ban meghatározott mértékű késedelmi kamatát köteles a Megbízó erre vonatkozó felszólításának kézhezvételét követő 8 napon belül visszafizetni a Megbízó részére.
7.7. Megbízott a kötbér összegét - a Megbízó eltérő (például beszámításra vonatkozó) tájékoztatása hiányában – köteles az erre vonatkozó felszólítástól számított 8 (nyolc) napon belül a Megbízó bankszámlájára átutalni.
7.8. A késedelem vagy hibás teljesítés esetére kikötött kötbér megfizetése nem mentesíti a Megbízottat a teljesítés alól, míg a meghiúsulási kötbér érvényesítése a teljesítés követelését kizárja. 
7.9. A Megbízó a fentieken túlmenően is jogosult a Megbízottól a kötbér összegét meghaladó kárának a megtérítését követelni.
7.10. Költségtérítés: Felek elismerik kötelezettségüket, hogy – a kártérítésre vonatkozó polgári jogi szabályoknak megfelelően – megtérítik a másik félnek mindazon költségét és kiadását, mely abból ered, hogy a Szerződés rendelkezéseinek megsértése miatt követeléseit a másik féllel szemben érvényesítik.
Megbízó költségvetési intézményként, a rá vonatkozó gazdálkodási elveknek megfelelően (az esetleges kötbér, illetve kártérítési igényétől függetlenül, azok felett is) követelheti a szerződésszerű teljesítés érdekében felmerült ügykezelési, adminisztratív és jogi feladatai, illetve általában a jogi igénye érvényesítésével kapcsolatos belső ráfordításai értékét. Megbízó ezeknek a ráfordításainak, kiadásainak – a weboldalán közzétett tájékoztatójában, illetve árlistáján – átalányként meghatározott költségét Megbízott a Megbízó felhívásának kézhezvételétől számított 8 munkanapon belül köteles Megbízó részére megfizetni.
7.11. Beszámítás: A Megbízó bármely, a Szerződésből eredő (pl. kötbér, kártérítés, költség-) igényét a Szerződés alapján, illetve bármely más, a Megbízottal fennálló egyéb jogviszonya alapján meglévő vagy keletkező fizetési kötelezettségébe történő beszámítással is érvényesítheti.
7.12. Súlyos szerződésszegésnek minősül a Szerződés ismételt vagy lényeges feltételekben történő megszegése, így különösen, de nem kizárólagosan, ha
1. a Megbízott valamely szerződéses kötelezettsége teljesítésével késedelembe esik; 
1. Megbízott a Szerződésben vállalt lényeges kötelezettségeit nem a Szerződésnek megfelelően teljesíti;
1. Megbízott hibájából a teljesítés ellehetetlenül.
7.13. A Szerződés valamely nem lényeges rendelkezésének Megbízó általi megsértése esetén a Megbízott nem jogosult saját esedékes szolgáltatásának (vagy arányos részének) visszatartására.
7.14. Amennyiben a Megbízott által nyújtott szolgáltatás osztható, a Megbízott szerződésszegésének jogkövetkezményei a Szerződés egészére nézve bekövetkeznek, és a Megbízó a szerződésszegésből fakadó jogait az egész Szerződésre gyakorolhatja.
7.15. Ha Megbízott a Szerződésből eredő lényeges kötelezettségei tekintetében közbenső szerződésszegést követ el, a Megbízó a szerződésszegésből fakadó jogait az egész Szerződésre vonatkozóan gyakorolhatja. 
7.16. A Megbízottat a tevékenysége során elkövetett bármely jogszabálysértés vagy szerződésszegés jogkövetkezményeként a Megbízóval szemben helytállási kötelezettség terheli. A Megbízott helytállási kötelezettsége alapján, amennyiben bármely szervezet a Megbízót a Megbízott teljesítésével összefüggésben elmarasztalja, a Megbízó az ennek következtében őt ért teljes kárt érvényesítheti a Megbízottal szemben – abban az esetben is, ha a teljesítést egyébként szerződésszerűnek fogadta el. Megbízott kötelezettséget vállal arra, hogy a jogsértés következtében a Megbízót ért teljes vagyoni kár, nem vagyoni sérelemért járó díj, illetve a jogsértéssel elért vagyoni előny összegét az erre vonatkozó felszólítást követő 8 (nyolc) munkanapon belül átutalja a Megbízó által megjelölt számlaszámra. Amennyiben a Megbízót a Megbízott tevékenysége ellátásával összefüggésben bírság megfizetésére kötelezik vagy terhére egyéb fizetési kötelezettséget állapítanak meg, a Megbízott a kár elhárítása érdekében a marasztalás összegét – a határozattal szembeni jogorvoslatra tekintet nélkül – köteles a Megbízónak a határozatot másolatban tartalmazó tájékoztatása alapján és rendelkezései szerint a tájékoztatásban meghatározott határidőn belül átutalással közvetlenül megfizetni a jogosult vagy az érintett részére.
7.17.  Amennyiben bármely hatóság, egyéb szervezet a Megbízottat a Szerződés szerinti tevékenységével összefüggésben vagy az érdekkörébe tartozó személyek magatartása miatt elmarasztalja, a Megbízó jogosult a Szerződést – érdekmúlásának további bizonyítása nélkül és a Megbízott által kezdeményezett jogorvoslati eljárásra tekintet nélkül – azonnali hatállyal megszüntetni.
7.18. Megbízott a nem vagy hibásan teljesített szolgáltatásokra eső, már kifizetett megbízási díjat köteles a felszólítást követő 15 (tizenöt) napon belül Megbízónak visszafizetni.


8. A szerződés időtartama, megszűnése

8.1. A Szerződés – amennyiben Felek a hatályba lépés időpontját a Szerződésben másként nem állapítják meg – a Szerződést utoljára aláíró fél aláírásának napján lép hatályba és a teljesítési határidőhöz igazodóan vagy határozatlan időre jön létre, vagy a határozott idejű szolgáltatás teljesítését követő elszámolással szűnik meg.
8.2. [bookmark: _Hlk172887736]Megbízó a közpénzek ésszerű, hatékony, takarékos felhasználása érdekében a Szerződés valamennyi Fél által történő aláírásáig ajánlati kötöttségét kizárja, a dokumentum hiánytalan aláírásáig a Megbízót terhelő kötelezettség nem keletkezik., kivéve, ha a Szerződés aláírásának időpontjában, a felek szóbeli megállapodása alapján a Megbízott már megkezdte a teljesítést.
8.3. Amennyiben a megbízás teljesítése keretében a Megbízott által, illetve közreműködésével szerzői jogi oltalom alatt álló mű elkészítésére, vagy szomszédos jogi teljesítmény létrehozására és átadására kerül sor, a Szerződés határozott idejének lejárata nem érinti a Szerződéssel a Megbízóra átruházott vagyoni jogok, illetve számára engedélyezett és általa megszerzett felhasználási jogok felhasználási idejét.
8.4. A Szerződés a Felek közös megegyezéssel bármikor megszüntethetik, a Felek által meghatározott időpontra.
8.5. Nem tartós megbízási jogviszony esetén a Szerződést – a Szerződés eltérő rendelkezése hiányában – a másik Félhez címzett írásbeli jognyilatkozat útján rendes felmondással, a Ptk. 6:278. § (1)-(3) bekezdéseinek alkalmazásával, 15 (tizenöt) napos felmondási idővel, bármelyik Fél felmondhatja.
8.6. Tartós megbízási jogviszony esetén a Felek a Szerződést – a Szerződés eltérő rendelkezése hiányában – a kézbesítéstől számított 15 (tizenöt) napos felmondási idővel történő felmondással megszüntethetik.  Felek ebben az esetben is alkalmazzák a Ptk. 6:278.§ (3) bekezdését, mely szerint amennyiben a szerződést a Megbízott alkalmatlan időben mondta fel, köteles megtéríteni a Megbízónak a felmondással okozott kárt, kivéve, ha a felmondásra a Megbízó szerződésszegése miatt került sor.
8.7. Bármelyik Fél azonnali hatályú felmondással megszüntetheti a Szerződést a Szerződésben rögzített esetekben, illetve súlyos szerződésszegés esetén, amennyiben a szerződést szegő Fél a másik Fél felhívása ellenére sem hagy fel szerződésszegő magatartásával.
8.8. A Felek – a Szerződés eltérő rendelkezése hiányában – rögzítik, hogy mivel a díj fedezete döntően a Megbízó részére a költségvetésből nyújtott összeg, ezért amennyiben a Megbízó finanszírozásának feltételeiben olyan jelentős változás áll be, amely lehetetlenné teszi a Szerződésben meghatározott díj kifizetését, úgy a Megbízó jogosult a szerződés egészétől vagy egy részétől elállni, illetve – amennyiben az eredeti állapot nem állítható helyre – választása szerint a szerződést azonnali hatállyal felmondani, vagy a megrendelés terjedelmét a rendelkezésére álló költségvetési fedezetnek megfelelő mértékben módosítani. Az utóbbi esetben a Megbízott a módosító nyilatkozat kézhezvételétől számított 5 (öt) napon belül írásban nyilatkozik a módosítás elfogadásáról. Amennyiben a módosítást nem fogadja el, a Szerződés az ezt tartalmazó nyilatkozat kézhezvételének napján megszűnik, amelytől számított 8 (nyolc) napon belül a Felek kötelesek egymással elszámolni. Amennyiben a Megbízott a módosítást elfogadja, vagy a fenti határidőn belül nem tesz észrevételt a módosítási indítványra, a szerződés az abban foglalt tartalommal módosul.
8.9. A Szerződés bármely okból történő megszűnése esetén Felek az addig teljesített szolgáltatásokkal, ellenszolgáltatásokkal – a Szerződés eltérő rendelkezése hiányában – 15 napon belül egymással kölcsönösen elszámolnak. A Szerződés megszűnésekor a Megbízott köteles a Megbízónak mindazt kiadni, amihez a megbízás teljesítése céljából vagy eljárása eredményeképpen jutott.




9. Nyilatkozatok

9.1. Abban az esetben, ha Megbízott nevében meghatalmazott vagy képviselő jár el, a Szerződés aláírásával szavatolja, hogy a képviseletre és a szerződés megkötésére teljeskörűen jogosult.
9.2. Megbízott a Szerződés aláírásával kijelenti, hogy nincs lejárt köztartozása, valamint nincs ellene folyamatban végrehajtási eljárás, továbbá gazdálkodó szervezet Megbízott esetén felszámolási, végelszámolási, illetve kényszertörlési eljárás.
9.3. [bookmark: _Hlk172887798]Magánszemély vagy egyéni vállalkozó Megbízott 
a.) amennyiben az öregségi nyugdíjkorhatárt nem töltötte be, vagy az öregségi nyugdíjkorhatárt betöltötte, de nem szerezte meg az öregségi teljes nyugdíjhoz szükséges szolgálati időt, ezt a tényt a Szerződés aláírásával külön nyilatkozat nélkül is szavatolja; 
b.) amennyiben az öregségi nyugdíjkorhatárt betöltötte és megszerezte az öregségi teljes nyugdíjhoz szükséges szolgálati időt, erre külön felhívja Megbízó figyelmét és a Megbízót külön nyilatkozat aláírásával tájékoztatja arról, hogy a megbízási szerződés megkötésére a Kormány melyik (milyen iktatószámú) támogató véleménye alapján kerülhet sor.
Az öregségi nyugdíjkorhatárral kapcsolatos esetleges nem valós nyilatkozattételből eredő következményekért Megbízott teljes felelősséget vállal; így különösen: a Megbízottat a saját nem valós nyilatkozata miatt ért esetleges kárt maga viseli, azért a Megbízó nem vállal felelősséget.
9.4. [bookmark: _Hlk202177595]A 18 év alatti magánszemélyek (kiskorúak) táboroztatásában közreműködő nagykorú Megbízott a Szerződés aláírásával kijelenti és szavatolja, hogy nem áll fenn vele szemben az egészségügyi hatósági és igazgatási tevékenységről szóló 1991. évi XI. törvény (a továbbiakban: ÁNTSZ tv) 4/B. § (5) és (6) bekezdésében rögzített foglalkoztatási tilalom, valamint vállalja, hogy az ezt igazoló speciális hatósági erkölcsi bizonyítványt a Szerződés aláírását megelőzően bemutatja Megbízónak. 
9.5. A Szerződés aláírásával a gazdálkodó szervezet Megbízott kijelenti, hogy a nemzeti vagyonról szóló 2011. évi CXCVI. törvény 3. § (1) bekezdés 1. pontja szerinti átlátható szervezetnek minősül.  
Megbízott tudomásul veszi, hogy amennyiben a Megbízó a Szerződés hatálya alatt tudomást szerez arról, hogy a Megbízott a szerződéskötés időpontjában nem minősült átlátható szervezetnek, a Megbízó a Szerződéstől kártalanítási kötelezettség nélkül elállhat és a Megbízott részére teljesített kifizetéseket visszaköveteli.  
A Megbízó a Szerződést azonnali hatállyal kártalanítási kötelezettség nélkül felmondhatja, ha a Szerződés megkötését követően a szerződés hatálya alatt beállott körülmény folytán a Megbízott már nem minősül átlátható szervezetnek. 
A Megbízott köteles az átláthatóságával összefüggő, e minőségét megalapozó adatokban a Szerződés hatálya alatt bekövetkező változásokat öt munkanapon belül bejelenteni a Megbízónak, amely bejelentési kötelezettség elmulasztásából eredő valamennyi kárért teljes felelősséggel tartozik.


10. Adatvédelmi rendelkezések
10.1. A Szerződés alapján annak megkötése és teljesítése érdekében a Felek természetes személy képviselői, alkalmazottai, egyéb közreműködői (a továbbiakban együttesen: közreműködők) nevének, beosztásának és munkahelyi elérhetőségeinek, mint személyes adatoknak a kezelésére kerül sor. Az adatkezelés célja a Szerződés előkészítése, megkötése, a Szerződés teljesítése során keletkező dokumentumok elkészítése, kapcsolattartás. Az adatkezelés jogalapja a Feleknek a Szerződés teljesítéséhez fűződő jogos érdeke, az adatkezelés módjai a személyes adatok rögzítése, tárolása, felhasználása, törlése. A Felek a személyes adatokat a Szerződés tárgya szerinti iratkezelési megőrzési idő lejáratáig, illetve szerzői jogvédelem alatt álló mű (vagy szomszédos jogi teljesítmény) megvalósítása esetén a Megbízót megillető felhasználási jog teljes időtartama alatt kezelik. A személyes adatok forrásai saját közreműködői tekintetében az adott szerződő Felek, mint adatkezelők, akik a szerződés aláírásával kijelentik, hogy a saját közreműködőiket a jelen pont szerinti adatkezelésről igazolható módon tájékoztatták és – amennyiben szükséges – az adatkezeléshez való hozzájárulásukat beszerezték.
10.2. Abban az esetben, ha Szerződés teljesítése során Szerződő Partner – a Hagyományok Házától elkülönült szervezetként – a Hagyományok Háza mint – az adatkezelés célját és eszközeit meghatározó – adatkezelő nevében kezel személyes adatokat, adatfeldolgozónak minősül és (i) köteles teljesíteni a GDPR-nak az adatfeldolgozókra vonatkozó rendelkezéseit, emellett (ii) a Felek a jelen ÁSZF 1. számú mellékletében rögzített rendelkezéseket, valamint a Szerződés esetleges egyedi adatfeldolgozói szabályait adatfeldolgozói szerződésként elfogadják és alkalmazzák.


11. Vegyes és záró rendelkezések

11.1. A Szerződés megkötésére azért került sor, mert (i) a Megbízó a Szerződésben meghatározott feladat ellátásához megfelelő szakértelemmel, szakképzettséggel, gyakorlattal vagy egyéb megfelelő sajátos szakmai adottságokkal, képességekkel rendelkező személyt nem foglalkoztat, (ii) vagy mert a Megbízó alaptevékenysége részeként felmerülő, a Szerződés tárgyát képező szolgáltatás egyedi, időszakos vagy rendszertelenül ellátandó feladat, (iii) vagy a Megbízó munkavállalója a munkavégzésre rendelkezésre álló munkaidőben nem tudja elvégezni a feladatot. 
11.2. Felek a Szerződés teljesítésével kapcsolatban a másik Félről, illetve a másik Féllel jogviszonyban álló személyekről tudomásukra jutó valamennyi tényt, körülményt és információt kötelesek bizalmasan, üzleti titokként kezelni, és azokat úgy megőrizni, hogy arról harmadik, illetéktelen személy tudomást ne szerezhessen. Megbízott szavatolja, hogy a teljesített szolgáltatással kapcsolatos minden dokumentumot, illetve egyéb anyagot kizárólag Megbízónak ad át. 
A titoktartási kötelezettség megszegése súlyos szerződésszegésnek minősül: a sértett Fél a Szerződés felmondásával vagy anélkül kártérítést követelhet. A titoktartási kötelezettség a szerződő Feleket a Szerződés megszűnését követően is terheli, de ezen túlmenően is kötelesek tartózkodni minden olyan magatartástól, amely a másik Fél jogos érdekét sértené vagy veszélyeztetné. 
A Felek titoktartási kötelezettsége nem akadályozza a jogszabályon alapuló adatszolgáltatási kötelezettség teljesítését.
11.3. Felek rögzítik, hogy tiszteletben tartják egymás személyhez fűződő jogait, különös tekintettel a jó hírnév védelmére. Ezen szabályok megsértése esetén a sértett Fél jogosult a Szerződést azonnali hatállyal felmondani.
11.4. Felek elháríthatatlan külső oknak (vis maior) tekintik azokat az akaratukon kívül álló, előre nem látható, egyik Félnek sem felróható eseményeket, amelyek megakadályozzák jelen szerződés teljesítését vagy további teljesítését. Ilyen események különösen, de nem kizárólagosan: természeti katasztrófák, a teljesítést lehetetlenné tévő időjárási események, tűz, árvíz, járvány, háborús és egyéb polgári, politikai konfliktus, sztrájk, tüntetés stb. 
Amennyiben jelen szerződés teljesítése vis maior következtében nem lenne lehetséges, Felek a Szerződés céljának elérése érdekében kölcsönösen egyeztetnek a megfelelő módosításról. Módosítás hiányában a teljesítésnek az ilyen – a Felek érdekkörén kívülálló – okból történő lehetetlenné válása esetén Felek (az esetleg már teljesített részszolgáltatások elszámolásán kívül) semmilyen igényt nem támasztanak egymással szemben.
11.5. Felek rögzítik, hogy a Hagyományok Háza a saját, illetve a részvételével megvalósuló rendezvényeken, eseményeken köteles munkatársai, a vele szerződött közreműködők és saját rendezvényein a közönség számára az egészséges, biztonságos körülményeket megteremteni, amelynek érdekében a jogszabályi előírások betartása mellett egyedileg is mérlegeli a fertőzésveszély kockázatát. Megbízott tudomásul veszi, hogy indokolt esetben – akár jogszabályi előírás, akár a Hagyományok Háza saját kockázatelemzésének eredménye miatt – a Hagyományok Háza előírhatja közreműködő partnerei számára védelmi intézkedések (pl: maszk, fertőtlenítés, távolságtartás, egyes kórokozókra vonatkozó védettség vagy fertőzést kizáró teszt) alkalmazását. Amennyiben ilyen előírás születne, és Megbízott ezen igazolást a Hagyományok Háza részére nem mutatja be, a Hagyományok Háza jogosult a Szerződést azonnali hatállyal felmondani azzal, hogy kizárólag a Megbízott által esetlegesen már teljesített szolgáltatások ellenértékét köteles megfizetni, az előkészületek vagy bármely más költség, kártérítés, bánatpénz stb. megtérítésére Megbízott nem tarthat igényt.
11.6. Megbízott, amennyiben a Szerződés teljesítése érdekében vagy e szerződéssel összefüggésben más célból a Hagyományok Háza bármely épületébe (székhelyére vagy telephelyére) belép, vállalja, hogy az épületeket és tartozékait rendeltetésszerűen használja, a Hagyományok Háza házirendjét, valamint tűz- és munkavédelmi szabályait betartja, illetve közreműködőivel, munkatársaival betartatja. Megbízott a Szerződés aláírásával kijelenti, hogy a Hagyományok Háza hivatkozott, a honlapján (https://hagyomanyokhaza.hu/hu/szerzodo_partnereinknek) olvasható Házirendjét, a Tűzvédelmi Szabályzatot valamint a Munkavédelmi Szabályzatot megismerte és magára nézve kötelező érvényűnek fogadja el. Megbízott az általa (bármely jogviszonyban) foglalkoztatott, valamint az érdekkörében eljáró személyek magatartásáért mint sajátjáért felel; a hivatkozott szabályozókat velük megismerteti és gondoskodik arról, hogy azok rendelkezéseit betartsák.
11.7. Megbízott, valamint teljesítési segéde (munkavállalója vagy más jogviszonyban álló közreműködője) amennyiben a Szerződés teljesítése érdekében vagy e szerződéssel összefüggésben más célból a Hagyományok Háza bármely épületébe (székhelyére vagy telephelyére) belép és rendszeres feladatellátásához belépőkártyát vagy kulcsfelvételre jogot kap, a – legfeljebb a megbízási szerződés hatályának időtartamára – átvett belépőkártyáért és kulcsért teljes felelősséggel tartozik. 
Megbízott, valamint a feladat-ellátása érdekében az intézmény területére belépési engedélyt kapott személy a belépőkártyát (valamint – amennyiben erre szükség van – az annak használatával felvehető kulcsot) kizárólag a megbízási szerződésben vállalt kötelezettségek teljesítése érdekében használhatja, a Hagyományok Háza területére a belépőkártyával kizárólag a szerződés teljesítése érdekében léphet be, valamint a felvett kulcsot az épület elhagyásakor a gazdasági bejáratnál található kulcsszekrénybe köteles visszahelyezni. A belépőkártyát az épületben végzett szolgáltatás teljesítését (de legkésőbb a megbízási szerződés hatályának megszűnését) követően azonnal át kell adni a kapcsolattartó részére.
A belépőkártya és az azzal felvett kulcs elvesztése, megrongálódása vagy a visszaadás késedelme esetén Megbízott az átvételi nyilatkozatban meghatározott összegű kötbért (2025. január 1. napjától belépőkártya esetén 5000, azaz ötezer, kulcs esetén 15000, azaz tizenötezer forintot) köteles a Hagyományok Háza részére megfizetni az erre vonatkozó felszólítás kézhezvételétől számított 5 munkanapon belül. 
A Hagyományok Háza kötbérigényét jogosult a megbízási díjba beszámítással érvényesíteni, amely esetben Megbízott számára a megbízási díjnak a kötbér összegével csökkentett részét fizeti meg.
11.8. Felek a Szerződés fennállása alatt az egymás közötti kommunikáció során a joghatás kiváltására alkalmas információközlésnek az e-mail, személyes kézbesítés vagy tértivevényes postai küldemény útján továbbított nyilatkozatokat, értesítéseket, közléseket fogadják el. 
A Szerződés módosításával, megszüntetésével, illetve a Szerződésből származó igény érvényesítésével kapcsolatos jognyilatkozat – a Felek eltérő megállapodása hiányában – tértivevényes postai küldemény vagy a fél képviselője által átvett, személyesen kézbesített okirat útján kézbesítendő. 
A tértivevényes postai küldeményként szabályszerűen postára adott írásbeli nyilatkozatokat a kézbesítés második megkísérlésének napját követő ötödik munkanapon kézbesítettnek kell tekinteni, ha a küldemény tértivevénye „nem kereste”, „elköltözött”, „átvételt megtagadta”, „címzett ismeretlen”, „kézbesítés akadályozott”, vagy más hasonló tartalmú jelzéssel érkezik vissza. Ha az kézbesítés második megkísérlésének napja nem állapítható meg, vagy a kézbesítés másodszori megkísérlésére nem került sor, a küldemény azon a napon minősül kézbesítettnek, amelyen a kézbesítetlen küldeményt a posta a feladónak visszaküldte.	
11.9. A Szerződés aláírásával a Felek kijelentik, hogy a Szerződés megkötésére jogosultak, harmadik személyekkel e tárgyban kötött szerződéseikkel a Szerződés nincs ellentmondásban.
11.10. Megbízott a szervezeti vagy személyes adataiban bekövetkezett valamennyi, a Szerződés szempontjából lényeges változást köteles 3 naptári napon belül írásban a Megbízó tudomására hozni. A változás bejelentésének elmulasztásából eredő következményekért a Megbízó nem felel. 
11.11. Külföldi illetőségű Megbízott esetén – a Szerződés eltérő rendelkezése hiányában – Felek a magyar jog alkalmazását és a magyar bíróságok joghatóságát kötik ki.
11.12. A Felek a Szerződésből eredő esetleges jogvitáikat elsősorban tárgyalásos úton rendezik, ennek eredménytelensége esetére járásbírósági hatáskörébe tartozó ügyekben alávetik magukat a Budai Központi Kerületi Bíróság kizárólagos illetékességének.

Hatályos: 2026. augusztus 14. napjától



Megbízási ÁSZF 1. sz. melléklet

Adatfeldolgozói szerződéses rendelkezések
Felek megállapodása a GDPR 28. cikk (3) bekezdése szerinti adatfeldolgozás részletes feltételeiről 

Az adatfeldolgozás tárgya
1. Megbízó (a továbbiakban úgy is mint: Adatkezelő) megbízza Megbízottat (a továbbiakban úgy is mint: Adatfeldolgozó), hogy feladata ellátása és annak ellenőrzése érdekében a teljesítéshez szükséges személyes adatokat a Megbízó mint adatkezelő nevében és helyett mint adatfeldolgozó kezelje.
2. Az Adatfeldolgozó a megbízást elfogadja.
3. Megbízó mint adatkezelő a Szerződéshez kapcsolódó adatkezelés célját a szerződés feladat-leírásában (a megbízás tárgya) határozza meg, a szerződéses tevékenységgel érintettek körét és személyes adataik típusát, továbbá az azokkal összefüggésben ellátott tevékenységet szükség esetén a Szerződésben vagy a kapcsolattartók egyeztetése során részletezi, pontosítja.
· az adatkezelés jogalapja, amennyiben Felek a Szerződésben eltérően nem rendelkeznek: GDPR 6. cikk (1) bekezdés a) pontja;
· az adatkezelés módja: elektronikus;
· az adatkezelés időtartama: az adott feladathoz (megbízás tárgyához) kapcsolódó Adatkezelési Tájékoztatóban kerül rögzítésre.

Együttműködés, a felek jogai és kötelezettségei
4. Adatfeldolgozó úgy nyilatkozik, hogy a személyes adatok kezelésére irányuló gyakorlata megfelel a jogszabályban, valamint a jelen Szerződésben meghatározott követelményeknek, továbbá hogy a tudomány és technológia állása és a megvalósítás költségei, az adatkezelés jellege, hatóköre, körülményei és céljai, valamint a természetes személyek jogaira és szabadságaira jelentett kockázat figyelembevételével megfelelő technikai és szervezési intézkedésekkel biztosítja az érintettek adatainak megfelelő szintű védelmét és jogaik tiszteletben tartását. Adatfeldolgozó vállalja, hogy az e követelményeknek való megfelelést szolgáló garanciákat a szerződés időbeli hatálya alatt biztosítja.
5. A Rendelet 28. cikk (2) bekezdésére tekintettel Adatfeldolgozó a személyes adatok feldolgozására további adatfeldolgozót csak az Adatkezelő előzetes írásbeli (általános vagy eseti) felhatalmazása birtokában bízhat meg.
Minderre tekintettel az Adatkezelő jelen szerződés aláírásával kifejezetten és általános jelleggel hozzájárul ahhoz, hogy Adatfeldolgozó a szolgáltatások nyújtásához további adatfeldolgozók szolgáltatását is igénybe vegye, amennyiben ez a szolgáltatás hatékony és eredményes nyújtásához szükséges. Adatfeldolgozó azonban köteles a jelen bekezdésben foglalt meghatalmazásra tekintettel minden olyan körülményről és változásról tájékoztatni az Adatkezelőt, amely további adatfeldolgozók igénybevételét vagy azok cseréjét teszik szükségessé. Az Adatkezelő jogosult az Adatfeldolgozó által megbízni kívánt további adatfeldolgozó ellen kifogást emelni, amennyiben álláspontja szerint az nem nyújt megfelelő garanciákat az adatkezelés Rendeletben foglalt követelményeit, vagy az érintettek jogainak védelmét illetően. A további adatfeldolgozó igénybevételére az Adatfeldolgozó kizárólag a kifogásban megjelölt feltételek teljesítése esetén jogosult.
6. Adatfeldolgozó szavatol azért, hogy az általa igénybe vett további adatfeldolgozó a tevékenységét a Rendelet követelményeinek megfelelően végzi. A további adatfeldolgozó igénybevételéből eredő esetleges károkért Adatfeldolgozó köteles helytállni.
7. Adatfeldolgozó kijelenti, hogy a személyes adatok kezelésére feljogosított, általa foglalkoztatott, igénybe vett vagy egyéb módon közreműködő személyek titoktartási kötelezettséget vállaltak, vagy jogszabályon alapuló megfelelő titoktartási kötelezettség alatt állnak.
8. Adatfeldolgozó vállalja, hogy a személyes adatokat kizárólag az Adatkezelő írásbeli utasításai alapján kezeli (ideértve a személyes adatoknak az EGT tagállamain kívüli harmadik országok vagy nemzetközi szervezetek számára történő továbbítását is), kivéve, ha az ettől eltérő adatkezelést jogszabály írja elő – ebben az esetben a jogi előírásról Adatfeldolgozó az Adatkezelőt az adatkezelés megkezdését megelőzően értesíti, kivéve ha az értesítést az adott jogszabály közérdekből nem teszi lehetővé.
9. Adatfeldolgozó kijelenti, hogy az Adatkezelő vonatkozó, a https://hagyomanyokhaza.hu/hu/adatvedelem oldalon elérhető Adatvédelmi Szabályzatát megismerte és az azokban foglaltakat a jelen Szerződés alapján történő adatkezelések tekintetében magára nézve kötelezőnek ismeri el és alkalmazza.
10. Adatfeldolgozó az adatkezelést érintő érdemi döntést nem hozhat, a tudomására jutott adatokat kizárólag Adatkezelő rendelkezései szerint dolgozhatja fel, saját céljára adatfeldolgozást nem végezhet, valamint Adatkezelő rendelkezései szerint és a vonatkozó jogszabályok szerint köteles az adatokat tárolni, illetve megőrizni. Adatfeldolgozó vállalja, hogy semmilyen adatfeldolgozási műveletet nem hajt végre mindaddig, amíg arra kifejezett szóbeli vagy írásbeli utasítást nem kap az Adatkezelőtől, kivéve, ha arra egyébként jogszabály vagy jelen Szerződés alapján köteles.
11. Adatfeldolgozó az adatok kezelésével kapcsolatos valamennyi releváns információt és szükséges tájékoztatást köteles indokolatlan késedelem nélkül megadni az Adatkezelő részére, továbbá minden egyéb szükséges módon köteles segíteni a jogszabály szerinti adatkezelői (többek között: adatbiztonsági-, adatvédelmi hatásvizsgálattal és előzetes konzultációval kapcsolatos) kötelezettségei teljesítésében, így vállalja különösen, hogy megfelelő technikai és szervezési intézkedéseket hajt végre annak érdekében, hogy az Adatkezelő az érintetteknek a jogaik gyakorlásához kapcsolódó kérelmeit határidőben meg tudja válaszolni, illetve az adott kérelem alapján szükségessé váló intézkedéseket hatékonyan meg tudja tenni.
12. Adatfeldolgozó vállalja továbbá, hogy az Adatkezelő rendelkezésére bocsát minden olyan papír alapú vagy elektronikus okiratot, dokumentációt vagy bármely egyéb releváns információt, amely az Adatkezelő jogszerű adatkezelésének igazolásához szükséges, továbbá lehetővé teszi, hogy az illetékes adatvédelmi hatóság az adatkezelésre vonatkozó bárminemű ellenőrzését, vizsgálatát elvégezze.
13. Adatfeldolgozó köteles haladéktalanul tájékoztatni az Adatkezelőt, ha úgy véli, annak valamely utasítása sérti a Rendelet vagy egyéb jogszabály rendelkezéseit.
14. Ha az érintett gyakorolja a Rendelet 12-22. cikkeiben foglalt jogait, és a kérelem olyan személyes adato(ka)t érint, amelye(ke)t a jelen szerződés alapján az Adatfeldolgozó kezel, az Adatkezelő a lehető legrövidebb időn belül köteles az igény beérkezéséről és tartalmáról értesíteni az Adatfeldolgozót, és a megfelelő intézkedések megtételére vagy információk kiadására, szükség esetén pedig a kérelem elbírálásában, illetve az érintett megfelelő tájékoztatásában való közreműködésre felszólítani.
15. Amennyiben az érintett kérelme folytán a személyes adat helyesbítése, törlése vagy korlátozása válik szükségessé, Adatfeldolgozó köteles az Adatkezelő felhívására a szükséges intézkedéseket indokolatlan késedelem nélkül megtenni, és a megtett intézkedésekről az Adatkezelőt haladéktalanul értesíteni.
16. Ha az érintett kérelmét közvetlenül az Adatfeldolgozóhoz nyújtja be, Adatfeldolgozó köteles a lehető legrövidebb időn belül – a kérelem kézhezvétele pontos idejének megjelölése mellett – az Adatkezelőt értesíteni, részére a kérelmet megküldeni és az elintézéshez szükséges minden támogatást megadni, valamint az érintettet értesíteni arról, hogy kérelmét továbbította az Adatkezelő felé, és felszólítani, hogy a jövőben esetleges kérelmével közvetlenül az Adatkezelőhöz forduljon. Adatfeldolgozó a kérelmet saját hatáskörben nem bírálhatja el.
17. Az Adatfeldolgozó által kezelt személyes adatok tekintetében bekövetkezett adatvédelmi incidens esetén az Adatfeldolgozó köteles haladéktalanul megtenni minden tőle telhetőt annak érdekében, hogy az érintettek jogait érintő kockázatot csökkentse vagy megszüntesse, illetve a kárt elhárítsa. Az Adatfeldolgozó továbbá köteles az adatvédelmi incidens tudomására jutását követő lehető legrövidebb időn, de legfeljebb 24 (huszonnégy) órán belül értesíteni az Adatkezelőt az adatvédelmi incidens megtörténtéről és annak minden releváns körülményéről annak érdekében, hogy az Adatkezelő a Rendelet 33. cikkében foglalt bejelentési és 34. cikkében foglalt tájékoztatási kötelezettségének eleget tudjon tenni. 
18. Felek az adatvédelmi incidens érintettek személyiségi jogaira jelentett kockázatainak elhárítása, illetve a hasonló incidensek ismételt bekövetkezésének megakadályozása érdekében szükséges intézkedésekről személyesen vagy a kapcsolattartásra vonatkozó rendelkezések megtartásával a közöttük szokásos módon egyeztetnek.
19. Jelen Szerződés alkalmazásában adatvédelmi incidensnek minősül a biztonság minden olyan sérülése, amely a továbbított, tárolt vagy más módon kezelt személyes adatok véletlen vagy jogellenes megsemmisítését, elvesztését, megváltoztatását, jogosulatlan közlését vagy az azokhoz való jogosulatlan hozzáférést eredményezi.
20. Felek kötelesek a jelen szerződés alapján kezelt vagy feldolgozott személyes adatokat érintő valamennyi hatósági és bírósági eljárásban – ha szükséges, akár a perbe való beavatkozás útján is – együttműködni.
21. [bookmark: _heading=h.w4yc909bss8k]Jelen szerződés megszűnése esetén – az Adatkezelő döntésének megfelelően – Adatfeldolgozó köteles valamennyi személyes adatot, valamint azok esetleges másolatait vagy esetleges másodpéldányait (ideértve a kizárólag elektronikusan tárolt személyes adatokat is) véglegesen és visszaállíthatatlanul törölni vagy az Adatkezelő részére visszajuttatni, kivéve ha Adatfeldolgozó jogszabály alapján köteles az érintett személyes adatot a jogszabály által meghatározott ideig megőrizni. Adatfeldolgozó köteles továbbá felszólítani – amennyiben történt ilyen megbízás – az általa megbízott további adatfeldolgozókat a jelen pont szerinti intézkedések megtételére. Amennyiben a jelen pont szerinti kötelezettség teljesítését jogszabály kizárja, úgy az Adatfeldolgozó köteles biztosítani a személyes adatok biztonságát és titkosságát, valamint azt, hogy a személyes adatok további feldolgozására ne kerüljön sor, s azokat semmilyen célból nem hasznosíthatja, kezelheti vagy továbbíthatja. Kérés esetén az Adatfeldolgozó köteles az Adatkezelő részére megfelelő bizonyítékot szolgáltatni a jelen pont szerinti kötelezettségek teljesítéséről. A Szerződés megszűnése nem érinti az Adatfeldolgozó felelősségét (helytállási kötelezettségét) a Szerződés hatálya alatt végzett Adatfeldolgozásért és a Szerződésből származó kötelezettségek ezen idő alatti teljesítéséért. 
22. Az Adatfeldolgozó köteles gondoskodni az általa kezelt, papír alapon és/vagy elektronikusan tárolt személyes adatok megfelelő védelméről. Az Adatfeldolgozó az adatokhoz történő, illetéktelen személyek általi hozzáférést köteles megakadályozni.
23. Az Adatkezelő jogosult a jelen szerződésben rögzített adatfeldolgozási tevékenység ellátását, így különösen az érintettek személyes adatai tárolásának, kezelésének a módját előzetesen egyeztetett időpontban ellenőrizni; ennek során az Adatfeldolgozó köteles az Adatkezelő rendelkezésére bocsátani valamennyi olyan információt, amely szükséges a megfelelés igazolásához.
24. Tekintettel arra, hogy Adatfeldolgozó a jelen mellékletben foglalt adatfeldolgozói szerződés szerinti tevékenységét a Felek közötti szerződés tárgyát képező feladatok keretében látja el, az adatfeldolgozás tekintetében a szerződésben meghatározott díjazáson kívül további díjazásra vagy költségtérítésre nem jogosult.
Felelősség
25. Az Adatkezelő felelősséggel tartozik minden olyan kárért, amelyet jogszabálysértő adatkezelése okozott, Adatfeldolgozó abban az esetben tartozik felelősséggel az adatkezeléssel okozott kárért, ha nem tartotta be a jogszabály által kifejezetten az adatfeldolgozókra meghatározott kötelezettségeket, illetve a jelen Szerződésben foglaltakat, vagy figyelmen kívül hagyta Adatkezelő jogszerű utasításait vagy azokkal ellentétesen járt el.
26. Amennyiben mindkét Fél érintett ugyanabban az adatkezelésben, és a 26. pont szerint felelősséggel tartoznak, úgy a felelősségük az érintettel szemben egyetemleges.
27. Amennyiben valamely Fél kártérítést (sérelemdíjat) fizetett az érintett által elszenvedett kárért, az ugyanabban az adatkezelésben érintett másik Féltől jogosult visszaigényelni a kártérítés (sérelemdíj) azon részét, amely megfelel a károkozásért viselt felelősség mértékének. 

